CELEX: E2009C0342
Language: el
Date: 2009-07-23 00:00:00
Title: Απόφαση της Εποπτεύουσας Αρχής της ΕΖΕΣ αριθ. 342/09/COL, της 23ης Ιουλίου 2009 , για την απαλλαγή από τον νορβηγικό φόρο CO 2 για το φυσικό αέριο και το υγραέριο (LPG) όσον αφορά τη χρήση φυσικού αερίου για σκοπούς άλλους εκτός από τη θέρμανση κτιρίων (Νορβηγία)

1.9.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 226/12
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 342/09/COL
   της 23ης Ιουλίου 2009
   για την απαλλαγή από τον νορβηγικό φόρο CO2 για το φυσικό αέριο και το υγραέριο (LPG) όσον αφορά τη χρήση φυσικού αερίου για σκοπούς άλλους εκτός από τη θέρμανση κτιρίων (Νορβηγία)
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο αριθ. 26,
   ΕΧΟΝΤΑΣ ΥΠΟΨΗ τη συμφωνία μεταξύ των κρατών της ΕΖΕΣ για την ίδρυση μιας Εποπτεύουσας Αρχής και ενός Δικαστηρίου (3), και ιδίως το άρθρο 24,
   ΕΧΟΝΤΑΣ ΥΠΟΨΗ το άρθρο 1 παράγραφος 2 του μέρους I και το άρθρο 4 παράγραφος 4, το άρθρο 6 και το άρθρο 7 παράγραφος 5 του μέρους II του πρωτοκόλλου 3 της συμφωνίας περί εποπτείας και Δικαστηρίου (4),
   ΕΧΟΝΤΑΣ ΥΠΟΨΗ τις κατευθυντήριες γραμμές της Αρχής σχετικά με την εφαρμογή και ερμηνεία των άρθρων 61 και 62 της συμφωνίας για τον ΕΟΧ (5), και ιδίως τα κεφάλαια όσον αφορά τις ενισχύσεις για την προστασία του περιβάλλοντος και την εφαρμογή των κανόνων για τις κρατικές ενισχύσεις στα μέτρα άμεσης φορολογίας των επιχειρήσεων,
   ΕΧΟΝΤΑΣ ΥΠΟΨΗ την απόφαση της Αρχής, της 14ης Ιουλίου 2004, για τις διατάξεις εφαρμογής που αναφέρονται σύμφωνα με το άρθρο 27 στο μέρος II του πρωτοκόλλου 3 (6),
   ΑΦΟΥ ΚΑΛΕΣΕ ΤΟΥΣ ενδιαφερομένους να υποβάλουν τις παρατηρήσεις τους σύμφωνα με τα εν λόγω άρθρα,
   Εκτιμώντας τα ακόλουθα:
   I.   ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   1.   Διαδικασία
   
   Με επιστολή της 9ης Μαρτίου 2007 του νορβηγικού Υπουργείου Δημόσιας Διοίκησης και Μεταρρύθμισης (με την οποία διαβιβάστηκε επιστολή του Υπουργείου Οικονομικών της 8ης Μαρτίου 2007), και επιστολές που ελήφθησαν και πρωτοκολλήθηκαν από την Αρχή στις 9 Μαρτίου 2007 (αριθ. αναφ. 412984), οι νορβηγικές αρχές κοινοποίησαν τη σχεδιαζόμενη τροποποίηση του φόρου CO2 για τα ορυκτά προϊόντα, σύμφωνα με το άρθρο 1 παράγραφος 3 του μέρους 1 του πρωτοκόλλου 3 της συμφωνίας περί εποπτείας και Δικαστηρίου. Οι νορβηγικές αρχές σκοπεύουν να τροποποιήσουν τον φόρο CO2 κατά τρόπο ώστε να συμπεριλάβουν τη φορολογία φυσικού αερίου και υγραερίου (στο εξής LPG), τα οποία επί του παρόντος δεν υπόκεινται στον φόρο CO2.
   Μετά από διάφορες ανταλλαγές επιστολών (7), η Αρχή πληροφόρησε τις νορβηγικές αρχές, με επιστολή της 23ης Νοεμβρίου 2005, ότι είχε αποφασίσει να κινήσει τη διαδικασία που προβλέπεται στο άρθρο 1 παράγραφος 2 του μέρους I του πρωτοκόλλου 3, σχετικά με τη συγκεκριμένη διάταξη.
   Η απόφαση της Αρχής αριθ. 597/07/COL για κίνηση της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης καθώς και στο Συμπλήρωμα ΕΟΧ (8). Η Αρχή κάλεσε τα ενδιαφερόμενα μέρη να υποβάλουν τις παρατηρήσεις τους.
   Η Αρχή έλαβε παρατηρήσεις από δύο ενδιαφερόμενα μέρη, την Norsk Bioenergiforening (τη νορβηγική ένωση βιοενέργειας) στις 11 Ιουλίου 2008 (αριθ. αναφ.: 485500), και τις Norges Naturvernforbund, Zero Emission Resource Organisation και Natur og Ungdom στις 16 Ιουλίου 2008 (αριθ. αναφ.: 486001).
   Οι νορβηγικές αρχές υπέβαλαν πρόσθετες παρατηρήσεις στις 20 Δεκεμβρίου 2007 (αριθ. αναφ.: 458478) και στις 13 Μαρτίου 2008 (αριθ. αναφ.: 512262), και στη συνέχεια διεξήγαγαν ανεπίσημες συζητήσεις με την Αρχή.
   2.   Περιγραφή του προτεινόμενου μέτρου
   
   2.1.   Επισκόπηση
   
   Το νορβηγικό κράτος επιβάλλει φόρο στις εκπομπές CO2, ο οποίος εισπράττεται για τη χρήση ορισμένων ορυκτών προϊόντων. Επί του παρόντος, οι φόροι CO2 στη Νορβηγία επιβάλλονται μόνο στη χρήση ορυκτελαίου και το πετρελαίου. Οι νορβηγικές αρχές προτείνουν επέκταση του φόρου αυτού στη χρήση του φυσικού αερίου και του LPG, αλλά μόνο όταν αυτά χρησιμοποιούνται για τη θέρμανση κτιρίων.
   Ο φόρος CO2 επιβάλλεται στη χρήση των προϊόντων που αναφέρονται στο νορβηγικό κεφάλαιο περί φορολογίας. Ο φόρος επιβάλλεται τόσο στα εισαγόμενα όσο και στα εγχώρια προϊόντα. Η φόρος CO2 περιλαμβάνεται σε κεφάλαιο του προϋπολογισμού για τους περιβαλλοντικούς φόρους στα ορυκτά προϊόντα, με τον τίτλο «Om miljøavgifter på mineralske produkter mv». Το τμήμα A του κεφαλαίου αυτού αφορά τον φόρο CO2 στις εκπομπές CO2 των ορυκτών προϊόντων (avgift på mineralske produkter). Το τμήμα A1 προβλέπει την επιβολή του φόρου στα ορυκτέλαια και το πετρέλαιο. Το σχετικό τμήμα έχει ως εξής (9):
   «Fra 1. januar 2007 skal det i henhold til lov 19 mai 1933 nr. 11 om særavgifter betales CO2-avgift til statskassen på følgendende mineralske produkter etter følgende satser: …
   
   
               a)
            
            
               
                  Mineralolje: kr. 0,47 per liter. […]
               
            
         
               b)
            
            
               
                  Bensin: kr 0,80 per liteρ,».
            
         Η μετάφραση του κειμένου έχει ως εξής:
   «Από την 1η Ιανουάριου 2007, σύμφωνα με τον νόμο της 19ης Μαΐου 1933 αριθ. 11 όσον αφορά τους ειδικούς δασμούς, καθίσταται υποχρεωτική η καταβολή φόρου CO2 για τα ακόλουθα ορυκτά προϊόντα με τους ακόλουθους συντελεστές …
   
               a)
            
            
               Ορυκτέλαιο: 0,47 NOK ανά λίτρο. […]
            
         
               b)
            
            
               Πετρέλαιο: 0,80 NOK ανά λίτρο.».
            
         Το τμήμα A2 περιλαμβάνει διάφορες φοροαπαλλαγές ανάλογα με τη χρήση του προϊόντος. Το τμήμα A2.1 περιλαμβάνει γενικές απαλλαγές για διάφορες δραστηριότητες, ιδίως τη χρήση του ορυκτελαίου ως πρώτης ύλης στην παραγωγική διαδικασία (τμήμα A2 1.c). Το τμήμα A2.2 και το τμήμα A2.3 περιέχουν περαιτέρω απαλλαγές όσον αφορά τη χρήση του ορυκτελαίου και του πετρελαίου αντίστοιχα.
   Στο σχέδιο προϋπολογισμού για το 2007, η νορβηγική κυβέρνηση υπέβαλε πρόταση τροποποίησης του σχετικού κεφαλαίου, που εγκρίθηκε από το Κοινοβούλιο. Η πρόταση περιλαμβάνεται στη νομοθετική πρόταση St.prp. nr.1 (2006-2007), II A και B και έχει ως εξής:
   
                
            
            
               «A
               
                  Fra 1 juli 2007 gjøres følgende endringer:
               
               § 1 første ledd nye bokstaver c og d skal lyde:
               
               
                           c)
                        
                        
                           
                              Naturgass: kr. 0,47 pr. standardkubikkmeter
                           
                        
                     
                           d)
                        
                        
                           
                              LPG: kr. 0,60 pr. kg.
                           
                        
                     
         
                
            
            
               B
               §2 første ledd ny nr. 4 skal lyde:
               
               
                           4.
                        
                        
                           Gass til annen bruk en oppvarming mv. i boliger og næringsbygg.».
                     
         Η μετάφραση του κειμένου έχει ως εξής:
   
                
            
            
               «A
               Από την 1η Ιουλίου 2007 ισχύουν οι ακόλουθες τροποποιήσεις:
               Στο τμήμα 1 πρώτη παράγραφος προστίθενται τα εξής νέα στοιχεία γ) και δ):
               
                           γ)
                        
                        
                           Φυσικό αέριο: 0,47 NOK ανά κυβικό μέτρο
                        
                     
                           δ)
                        
                        
                           LPG: 0,60 NOK ανά χιλιόγραμμο.
                        
                     
         
                
            
            
               B
               Στο τμήμα 2 πρώτη παράγραφος προστίθεται νέο σημείο 4:
               
                           4.
                        
                        Αέριο που χρησιμοποιείται για σκοπούς άλλους εκτός από τη θέρμανση κατοικιών και εμπορικών κτιρίων.».
                     
         Με τα νέα στοιχεία γ) και δ) στο τμήμα 1 (στο κεφάλαιο Α), το πεδίο εφαρμογής του φόρου CO2 επεκτείνεται για να συμπεριλάβει το φυσικό αέριο και το LPG. Η νέα διάταξη που αναφέρεται στο κεφάλαιο B εισάγει απαλλαγή για το φυσικό αέριο και το LPG που χρησιμοποιούνται για κάθε άλλο σκοπό εκτός από τη θέρμανση κατοικιών και εμπορικών κτιρίων.
   Οι νορβηγικές αρχές ισχυρίζονται ότι σκοπός της τροποποίησης του φόρου είναι να ενθαρρύνουν τη χρήση πράσινων εναλλακτικών λύσεων αντί του φυσικού αερίου και του LPG για τη θέρμανση κτιρίων. Δηλώνουν επίσης ότι μόνο για τεχνικούς λόγους ο φόρος CO2 στο φυσικό αέριο και το LPG εγκρίθηκε ως γενικός και όχι ως ειδικός για το συγκεκριμένο σκοπό, και ο λόγος είναι ότι τα περιθώρια ελέγχου τους αυξάνονται όταν θεσπίζεται γενικός φόρος. Οι νορβηγικές αρχές δηλώνουν ότι μόνο όταν ένα μέτρο εγκρίνεται ως γενικός φόρος υποχρεούνται όλοι οι παραγωγοί των φορολογητέων αγαθών να εγγράφονται στα φορολογικά μητρώα και να τηρούν λογαριασμούς των πωλήσεών τους. Σύμφωνα με τις νορβηγικές αρχές, εάν ο φόρος είχε περιορισθεί στη θέρμανση των κτιρίων, οι επιχειρήσεις που πωλούν φυσικό αέριο και LPG για άλλους σκοπούς εκτός από τη θέρμανση κτιρίων δεν θα έπρεπε να εγγραφούν στα φορολογικά μητρώα ούτε να τηρούν λογαριασμούς.
   2.2.   Ο στόχος του φόρου
   
   Ο στόχος του φόρου CO2 είναι να μειωθούν οι εκπομπές διοξειδίου του άνθρακα – σύμφωνα με τις νορβηγικές αρχές ο σκοπός είναι: «να τιμολογηθεί η ζημία που προκαλείται στο περιβάλλον από τη χρήση των φορολογούμενων προϊόντων και να ενισχυθεί η χρήση προϊόντων που βλάπτουν λιγότερο το περιβάλλον. Ο φόρος εφαρμόζεται για να εξασφαλιστεί η αποτελεσματικότερη χρήση πόρων και κατ’ αυτόν τον τρόπο να επιτευχθούν θετικά περιβαλλοντικά οφέλη. Ο φόρος είναι ευρύς και γενικός.»
   Ο στόχος της επέκτασης του φόρου CO2 στο φυσικό αέριο και το LPG περιγράφεται λεπτομερέστερα στην πρόταση προϋπολογισμού για το 2007, που παραπέμπει στη λεγόμενη «δήλωση Soria Moria» (10):
   
      «Η εγχώρια χρήση αερίου δεν υπόκειται στο φόρο CO2. Από το 2005, το αέριο που χρησιμοποιείται σε ορισμένες βιομηχανίες υπόκειται στο σύστημα κλιματικής ποσόστωσης για το CO2. Άλλες χρήσεις του αερίου δεν αποτελούν αντικείμενο μέτρων που αποσκοπούν στην παροχή κινήτρων για τη μείωση του CO2, και συγκεκριμένα το αέριο που χρησιμοποιείται σε κατοικίες, βιομηχανικά κτίρια και κινητές πηγές. Στη δήλωση Soria Moria αναγγέλλεται ότι η κυβέρνηση θα εξετάσει το φόρο CO2, για να προληφθεί η ενδεχόμενη προτίμηση του φυσικού αερίου ως θερμαντικού μέσου αντί εναλλακτικών λύσεων που είναι περιβαλλοντικά ευνοϊκότερες.».
   
   2.3.   Εθνική νομική βάση για το μέτρο ενίσχυσης
   
   Η επέκταση του φόρου CO2 στο φυσικό αέριο και το LPG εγκρίθηκε από το νορβηγικό Stortinget (Κοινοβούλιο). Η κυβερνητική πρόταση κατατέθηκε στο St.prp. αριθ. 1 (2006-2007) Skatte-, avgifts- og tollvedtak και εγκρίθηκε από το Κοινοβούλιο στις 28 Νοεμβρίου 2006.
   Εκτός από την κοινοβουλευτική διάταξη, προβλέπεται και τροποποίηση του κανονισμού για τους ειδικούς φόρους κατανάλωσης (Forskrift om endring av Forskrift om særavgifter). Το νέο τμήμα 3-6-5 του κανονισμού θεσπίζει την απαλλαγή από τον φόρο CO2 για το φυσικό αέριο και το LPG που χρησιμοποιούνται για άλλους σκοπούς εκτός από τη θέρμανση κτιρίων. Στο τμήμα 3-6-5(1) αναφέρεται ότι το φυσικό αέριο και το LPG που χρησιμοποιούνται για άλλους σκοπούς εκτός από τη θέρμανση κτιρίων, εμπορικών κτιρίων και άλλων κτισμάτων απαλλάσσονται του φόρου. Η απαλλαγή δεν καλύπτει την άμεση ή έμμεση θέρμανση (11). Αέριο που χρησιμοποιείται σε μονάδες κάτω των 20 kg απαλλάσσεται του φόρου βάσει του τμήματος 3-6-5(2) του κανονισμού.
   2.4.   Αποδέκτης
   
   Οι νορβηγικές αρχές δηλώνουν ότι το 94 % του φυσικού αερίου και του LPG της χώρας καταναλώνεται για σκοπούς διαφορετικούς από τη θέρμανση κτιρίων. Μόνο μικρό ποσοστό της εγχώριας (νορβηγικής) κατανάλωσης σχετίζεται με τη θέρμανση κτιρίων, δεδομένου ότι η κύρια κατανάλωση φυσικού αερίου προορίζεται για βιομηχανικούς σκοπούς, κατά κύριο λόγο για τον μεταποιητικό τομέα. Σύμφωνα με τις στατιστικές για τη Νορβηγία, σχεδόν το 80 % της καθαρής εγχώριας κατανάλωσης αερίου σχετίζεται με μεταποιητικές και εξορυκτικές δραστηριότητες. Οι νορβηγικές αρχές δηλώνουν περαιτέρω ότι το ήμισυ της κατανάλωσης αερίου στο μεταποιητικό τομέα χρησιμοποιείται από το εργοστάσιο παραγωγής μεθανόλης της StatoilHydro στο Tjeldbergodden. Ένας άλλος μεγάλος καταναλωτής είναι η εταιρεία Hydro, που χρησιμοποιεί αέριο στην παραγωγή αλουμινίου.
   2.5.   Προϋπολογισμός και διάρκεια
   
   Οι νορβηγικές αρχές δεν προσδιόρισαν στην Αρχή τη διάρκεια ή τον προϋπολογισμό της φοροαπαλλαγής.
   2.6.   Λόγοι κίνησης της διαδικασίας
   
   Η Αρχή αμφιβάλλει εάν η απαλλαγή συνιστά γενικό μέτρο, όπως διαβεβαίωσαν οι νορβηγικές αρχές. Η Αρχή εξέφρασε την ανησυχία ότι το μέτρο ευνοεί (τουλάχιστον έμμεσα) ορισμένους τομείς της οικονομίας σε βάρος άλλων. Το γεγονός ότι η απαλλαγή εφαρμόζεται μόνο σε ορισμένες επιχειρήσεις ή ορισμένους κλάδους παραγωγής, θεωρήθηκε ότι απαλλάσσει επιχειρήσεις από δαπάνες που κανονικά επιβαρύνουν τις ίδιες, με αποτέλεσμα να νοθεύει τον ανταγωνισμό και να επηρεάζει τις συναλλαγές στον ΕΟΧ.
   Με βάση την υπόθεση ότι η απαλλαγή συνιστά όντως κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ, η Αρχή αμφιβάλλει εάν μια συνολική φοροαπαλλαγή μπορεί να θεωρηθεί συμβιβάσιμη είτε με το άρθρο 61 παράγραφος 2 είτε με το άρθρο 61 παράγραφος 3 της συμφωνίας.
   3.   Παρατηρήσεις ενδιαφερομένων μερών
   
   Η Αρχή έλαβε παρατηρήσεις από δύο ενδιαφερόμενα μέρη.
   Η νορβηγική ένωση βιοενέργειας (12) συμφωνεί με τα προκαταρκτικά συμπεράσματα της Αρχής που περιλαμβάνονται στην απόφαση για την κίνηση της επίσημης διαδικασίας έρευνας, ότι δηλαδή το μέτρο όντως συνιστά κρατική ενίσχυση κατά την έννοια του άρθρου 61 παράγραφος 1, ισχυριζόμενη ειδικά ότι το μέτρο είναι επιλεκτικό και ασυνεπές προς τη φύση και την όλη οικονομία του φορολογικού συστήματος. Η οργάνωση θεωρεί, γενικότερα, ότι το νορβηγικό φορολογικό σύστημα CO2 ως σύνολο στερείται λογικής, και επισημαίνει την έλλειψη συνέπειας από άποψη φορολογούμενων τομέων, ενεργειακών πηγών (θέτοντας, για παράδειγμα, το ερώτημα για ποιο λόγο ο τομέας των μεταφορών και η μεταποιητική βιομηχανία τελικά απαλλάσσονται), και των αντίστοιχων επιπέδων φορολογίας.
   Η Αρχή έλαβε επίσης επιστολή με τις συλλογικές παρατηρήσεις τριών περιβαλλοντικών οργανώσεων· Φίλοι της Γης Νορβηγίας (Norges Naturvernforbund) (13), Φύση και Νέοι (Natur og Ungdom) (14) και Οργάνωση Πόρων Μηδενικών Εκπομπών (15). Οι εν λόγω οργανώσεις υποστηρίζουν ότι ο φόρος CO2 θα πρέπει να επιβληθεί σε όλες τις εκπομπές CO2, και ότι στο φόρο αυτό θα πρέπει να υπόκειται τόσο ο τομέας των μεταφορών όσο και η μεταποιητική βιομηχανία. Επιπλέον προτείνουν διαφορετικά επίπεδα φορολογίας από αυτά που θεσπίζει η νομοθεσία.
   4.   Παρατηρήσεις των νορβηγικών αρχών
   
   Σε δύο επιστολές που απέστειλαν στην Αρχή μετά την κίνηση της διαδικασίας, οι νορβηγικές αρχές επανέλαβαν την άποψή τους ότι, πρώτον, το μέτρο πρακτικά (και τυπικά) αποτελεί ειδικό φόρο στη θέρμανση κτιρίων σε αντίθεση με το γενικό φόρο στο φυσικό αέριο και το LPG από τον οποίο απαλλάσσονται ορισμένες χρήσεις, και, δεύτερον, ότι το μέτρο δεν είναι επιλεκτικό, δεδομένου ότι ο φόρος στη θέρμανση κτιρίων επιβάλλεται σε όλους τους τομείς και τις επιχειρήσεις που καταναλώνουν αέριο.
   ΙΙ.   ΕΚΤΙΜΗΣΗ
   
   1.   Παρουσία κρατικής ενίσχυσης
   
   Η κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ
   Το άρθρο 61 παράγραφος 1 της συμφωνίας για τον ΕΟΧ αναφέρει τα εξής:
   
      «Ενισχύσεις που χορηγούνται υπό οιαδήποτε μορφή από τα κράτη μέλη της ΕΚ, τα κράτη της ΕΖΕΣ ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, είναι ασυμβίβαστες με τη λειτουργία της παρούσας συμφωνίας, κατά το μέτρο που επηρεάζουν τις μεταξύ των συμβαλλομένων μερών συναλλαγές, εκτός αν η παρούσα συμφωνία ορίζει άλλως.».
   
   1.1.   Παρουσία κρατικών πόρων
   
   Το μέτρο ενίσχυσης πρέπει να χορηγείται από το κράτος ή με κρατικούς πόρους. Η χορήγηση φοροαπαλλαγής συνεπάγεται απώλεια φορολογικών εσόδων που ισοδυναμεί με τη χορήγηση κρατικών πόρων [βλέπε σημείο 3(3) των κατευθυντήριων γραμμών της Αρχής για τις κρατικές ενισχύσεις στον τομέα της φορολογίας των επιχειρήσεων].
   1.2.   Ευνοϊκή μεταχείριση ορισμένων επιχειρήσεων ή κλάδων παραγωγής
   
   Πρώτον, το μέτρο ενίσχυσης πρέπει να παρέχει στους δικαιούχους πλεονεκτήματα τα οποία τους απαλλάσσουν από δαπάνες που κανονικά βαρύνουν τον προϋπολογισμό τους. Η φορολογία αποτελεί τέτοια δαπάνη, και η απαλλαγή από αυτή παρέχει πλεονέκτημα στους δικαιούχους.
   Δεύτερον, το μέτρο ενίσχυσης πρέπει να είναι επιλεκτικό από την άποψη ότι ευνοεί «ορισμένες επιχειρήσεις ή ορισμένους κλάδους παραγωγής».
   Οι περιβαλλοντικοί φόροι δεν συνιστούν κρατική ενίσχυση κατά την έννοια του άρθρου 61 παράγραφος 1 της συμφωνίας για τον ΕΟΧ, στον βαθμό που αποτελούν γενικά μέτρα και δεν ευνοούν συγκεκριμένες εταιρείες ή βιομηχανικούς τομείς. Ωστόσο, οι απαλλαγές από γενικό φόρο εμπίπτουν στο άρθρο 61 παράγραφος 1 εάν απευθύνονται σε συγκεκριμένες εταιρείες ή τομείς, εκτός εάν οι απαλλαγές αυτές δικαιολογούνται από τη φύση ή την όλη οικονομία του φορολογικού συστήματος.
   Οι νορβηγικές αρχές ισχυρίζονται ότι ο περιορισμός του φόρου στη θέρμανση των κτιρίων αποτελεί γενικό μέτρο που ισχύει για όλες τις επιχειρήσεις και όλους τους τομείς. Όλοι οι τομείς και όλες οι επιχειρήσεις που χρησιμοποιούν φυσικό αέριο ή LPG για τη θέρμανση κτιρίων υποχρεούνται να καταβάλλουν φόρο για τη συγκεκριμένη χρήση, ενώ τομείς και επιχειρήσεις που (επίσης) χρησιμοποιούν φυσικό αέριο ή LPG στην παραγωγική διαδικασία ή για οποιοδήποτε άλλο σκοπό εκτός από τη θέρμανση κτιρίων δεν υποχρεούνται να καταβάλλουν φόρο όσον αφορά το αέριο που χρησιμοποιούν για τους άλλους αυτούς σκοπούς. Ένας κατασκευαστής που επίσης χρησιμοποιεί φυσικό αέριο ή LPG για τη θέρμανση, π.χ., διοικητικών κτιρίων, θα καταβάλλει τον φόρο για τη χρήση αυτή όπως και οποιαδήποτε άλλη επιχείρηση, ενώ δεν θα είναι υπόχρεος φόρου για το φυσικό αέριο ή το LPG που χρησιμοποιεί στην παραγωγική διαδικασία.
   Όπως προαναφέρθηκε, οι νορβηγικές αρχές δήλωσαν στις παρατηρήσεις τους ότι δεν θεωρούν ότι το κοινοποιηθέν μέτρο συνιστά απαλλαγή από τον φόρο CO2 στο αέριο για ορισμένους τομείς, αλλά ότι πρόκειται για την εισαγωγή φόρου που περιορίζεται στη χρήση αερίου για τη θέρμανση κτιρίων, δηλαδή ο φόρος (στη θέρμανση κτιρίων) συνιστά επιβάρυνση για όσους πρέπει να καταβάλλουν τον φόρο και όχι απαλλαγή και πλεονέκτημα για τους πολλούς που καταναλώνουν αέριο κατά τρόπο που δεν υπόκειται στο φόρο. Οι νορβηγικές αρχές τονίζουν ότι 94 % του αερίου που χρησιμοποιείται στη Νορβηγία χρησιμοποιείται για σκοπούς άλλους από τη θέρμανση κτιρίων, με άλλα λόγια μόνο 6 % του καταναλώμενου αερίου θα φορολογηθεί.
   Ωστόσο, η Αρχή παρατηρεί ότι βάσει νορβηγικού νόμου, το φυσικό αέριο και το LPG εισήχθησαν ως νέα προϊόντα στο τμήμα 1 του κεφαλαίου του προϋπολογισμού που προβλέπει την επιβολή φόρου CO2 στα ορυκτά προϊόντα, και ότι η απαλλαγή για χρήσεις άλλες εκτός από τη θέρμανση κτιρίων έχουν ενταχθεί στο τμήμα του κεφαλαίου του προϋπολογισμού που αφορά τις απαλλαγές από τον φόρο. Η Αρχή έχει επίσης υπόψη της την απόφαση του Δικαστηρίου ΕΖΕΣ στην υπόθεση απαλλαγής από τον νορβηγικό φόρο ηλεκτρικής ενέργειας (16), στην οποία το Βασίλειο της Νορβηγίας υποστήριξε ότι παρά το γεγονός ότι οι νομοθετικές διατάξεις αναφέρουν ορισμένους μόνο τομείς (της μεταποίησης και της εξόρυξης), στην πραγματικότητα εξαιρούνται ορισμένες μόνο χρήσεις της ηλεκτρικής ενέργειας. Το δικαστήριο ΕΖΕΣ έλαβε υπόψη του την πάγια νομολογία που ορίζει ότι καθοριστικής σημασίας είναι το αποτέλεσμα και όχι η μορφή της ενίσχυσης, και κατέληξε επίσης στο συμπέρασμα (παράγραφος 79 της απόφασής του) ότι:
   
      «Πρώτον, ο κανονισμός εξαιρεί την κατανάλωση ηλεκτρικής ενέργειας από την υποχρέωση καταβολής φόρου που αποτελεί το γενικό κανόνα. Εάν θεωρηθεί, όπως θεωρούν οι αιτούντες, ότι ο κανονισμός επιβάλλει φορολογική υποχρέωση μόνο για μία ειδική χρήση της ηλεκτρικής ενέργειας, αυτό θα ήταν αντίθετο προς τη διάρθρωση του εξεταζόμενου φορολογικού καθεστώτος και θα αντέστρεφε τη συνήθη σχέση μεταξύ κανόνα και εξαίρεσης, όπως επιβεβαιώνεται από τη ρητή αναφορά του όρου “εξαίρεση” στον κανονισμό. Δεύτερον, είναι σαφές ότι η εξεταζόμενη εξαίρεση ευνοεί τις επιχειρήσεις που ανήκουν στους απαλλασσόμενους οικονομικούς τομείς και κατ’ αυτόν τον τρόπο ευνοεί ορισμένες επιχειρήσεις κατά την έννοια του άρθρου 61 παράγραφος 1 της συμφωνίας για τον ΕΟΧ.».
   
   Επιπλέον, η Αρχή έχει επίγνωση της αρχής που επιβεβαιώθηκε εκ νέου από το Ευρωπαϊκό Δικαστήριο στην πρόσφατη απόφασή του στην υπόθεση British Aggregates
       (17). Το Δικαστήριο (ακυρώνοντας την απόφαση του Πρωτοδικείου) επιβεβαίωσε ότι για να εκτιμηθεί το κατά πόσον ισχύει το άρθρο 87 παράγραφος 1 της συνθήκης ΕΚ, δεν μπορεί να ληφθεί υπόψη ο σκοπός ή ο στόχος ενός συγκεκριμένου μέτρου, και ότι το μόνο κριτήριο επιλεκτικότητάς του είναι ο βαθμός στον οποίο το μέτρο συνιστά πλεονέκτημα για ορισμένες επιχειρήσεις σε σύγκριση με άλλες που είναι σε ανάλογη νομική ή πραγματική κατάσταση. Στη γνώμη του για την υπόθεση (18), ο γενικός εισαγγελέας Mengozzi εξέφρασε επίσης τις επιφυλάξεις του για το γεγονός ότι το Πρωτοδικείο επικεντρώθηκε στην τυπική πλευρά του εξεταζόμενου μέτρου, δηλώνοντας ότι: «Από άποψη επιπτώσεων στον ανταγωνισμό…δεν υπάρχει μεγάλη διαφορά μεταξύ, αφενός, της επιβολής γενικού φόρου με εξαίρεση για ορισμένους αποδέκτες, και, αφετέρου, της επιβολής φόρου σε ορισμένους υποκειμένους στον φόρο και όχι σε άλλους που είναι σε ανάλογη θέση.
       (19)».
   Για να κρίνει εάν το μέτρο είναι επιλεκτικό ή εάν συνιστά γενικό μέτρο όπως ισχυρίζονται οι νορβηγικές αρχές, η Αρχή πρέπει να προσδιορίσει το σύστημα αναφοράς, δηλαδή πρέπει να συγκρίνει τη θέση των επιχειρήσεων που εξαιρούνται, με αυτή των άλλων επιχειρήσεων που βρίσκονται στην ίδια πραγματική και νομική κατάσταση, αλλά δεν επωφελούνται του μέτρου (20). Ως εκ τούτου, η Αρχή προσδιορίζει ως σύστημα αναφοράς όλους τους τομείς και τις επιχειρήσεις που υπόκεινται στο φόρο CO2, δηλαδή τους καταναλωτές ή παραγωγούς ορυκτελαίου, πετρελαίου LPG ή φυσικού αερίου.
   Δεδομένου ότι η απαλλαγή ισχύει μόνο για τη χρήση του LPG και του φυσικού αερίου (και για ορισμένες μόνο χρήσεις του LPG και του φυσικού αερίου), η Αρχή κρίνει ότι το μέτρο είναι επιλεκτικό, διότι ευνοεί μόνο ορισμένες επιχειρήσεις και ορισμένους κλάδους παραγωγής. Η Αρχή παρατηρεί επίσης από την άποψη αυτή ότι το Δικαστήριο, στην απόφασή του για την υπόθεση Adria Wien Pipeline GmbH
       (21), αποφάνθηκε ότι η απαλλαγή από τον φόρο επί της ενέργειας (που ισχύει μόνο για επιχειρήσεις των οποίων η κύρια δραστηριότητα συνίσταται στην παραγωγή ενσώματων αγαθών) ήταν επιλεκτική, επισημαίνοντας ότι «ούτε ο μεγάλος αριθμός των ωφελουμένων επιχειρήσεων ούτε η ποικιλία και η σημασία των κλάδων στους οποίους ανήκουν οι εν λόγω επιχειρήσεις καθιστούν δυνατό τον χαρακτηρισμό μιας κρατικής πρωτοβουλίας ως γενικού μέτρου οικονομικής πολιτικής».
   Για τον λόγο αυτό, θεωρώντας το μέτρο ως επιλεκτικό, η Αρχή πρέπει να εκτιμήσει εάν η επιλεκτικότητα αυτή δικαιολογείται από τη φύση ή την όλη οικονομία του φορολογικού συστήματος. Για τον σκοπό αυτό, η Αρχή πρέπει πρώτα να εκτιμήσει τον στόχο του εξεταζόμενου μέτρου και στη συνέχεια να αποφασίσει εάν η απαλλαγή είναι σύμφωνη με τη λογική αυτή. Στόχος του φόρου CO2 είναι η μείωση των εκπομπών διοξειδίου του άνθρακα. Στην περίπτωση αυτή, κάθε ένα από τα ορυκτά προϊόντα (ορυκτέλαιο, πετρέλαιο, LPG και φυσικό αέριο) καλύπτονται από την ίδια νομική διάταξη που επιβάλλει φόρο για περιβαλλοντικούς σκοπούς. Η Αρχή δεν αντιλαμβάνεται με ποιον τρόπο η περιβαλλοντική λογική κοστολόγησης των επιπτώσεων των εκπομπών διοξειδίου του άνθρακα συμβιβάζεται με ένα σύστημα που εξαιρεί από τη φορολογία τομείς που καταναλώνουν LPG ή φυσικό αέριο, όταν οι τομείς αυτοί θα μπορούσαν να μειώσουν τις εκπομπές διοξειδίου του άνθρακα είτε περιορίζοντας τη χρήση του αερίου είτε μεταπηδώντας σε προϊόντα που είναι φιλικότερα για το περιβάλλον. Το κράτος ΕΖΕΣ που εισάγει μια τέτοια διαφοροποίηση πρέπει να αποδείξει ότι η διαφοροποίηση αυτή δικαιολογείται από τη φύση ή την όλη οικονομία του εξεταζόμενου συστήματος (22). Οι νορβηγικές αρχές δεν ισχυρίστηκαν ότι η απαλλαγή εμπίπτει στη φύση ή την όλη οικονομία του φορολογικού συστήματος και δεδομένου ότι δεν προβλήθηκε (ούτε είναι προφανής) μια τέτοια δικαιολογία, η Αρχή καταλήγει στο συμπέρασμα ότι το μέτρο δεν δικαιολογείται από τη φύση ή την όλη οικονομία του φορολογικού συστήματος CO2.
   
   Η Αρχή κρίνει, ως εκ τούτου, ότι το εξεταζόμενο μέτρο είναι επιλεκτικό κατά την έννοια ότι ευνοεί ορισμένες επιχειρήσεις ή ορισμένους κλάδους παραγωγής, και δεν δικαιολογείται από τη φύση ή την όλη οικονομία του φορολογικού συστήματος.
   1.3.   Νόθευση του ανταγωνισμού και επιπτώσεις στις συναλλαγές μεταξύ συμβαλλομένων μερών
   
   Το μέτρο ενίσχυσης πρέπει να απειλεί να νοθεύσει τον ανταγωνισμό και να επηρεάζει τις συναλλαγές μεταξύ των συμβαλλομένων μερών.
   Οι μειώσεις στα επίπεδα των φόρων ενισχύουν τη χρηματοοικονομική θέση των επιχειρήσεων έναντι των ανταγωνιστών τους. Το καθεστώς ενίσχυσης αφορά όλους τους τομείς, και οι δυνητικοί αποδέκτες της αναπτύσσουν δραστηριότητες σε μεγάλο αριθμό αγορών στις οποίες υφίστανται εμπορικές συναλλαγές εντός του ΕΟΧ. Για παράδειγμα, δύο από τις αποδέκτριες εταιρείες, η Hydro και η StatoilHydro, δραστηριοποιούνται διεθνώς. Ως εκ τούτου, η φορολογική απαλλαγή πρέπει να θεωρηθεί ότι θα επηρεάσει τις συναλλαγές μεταξύ των συμβαλλομένων μερών και ότι ενδέχεται να νοθεύσει τον ανταγωνισμό (23).
   2.   Διαδικαστικές απαιτήσεις
   
   Σύμφωνα με το άρθρο 1 παράγραφος 3 του μέρους I του πρωτοκόλλου 3, «η Εποπτεύουσα Αρχή της ΕΖΕΣ ενημερώνεται εγκαίρως περί των σχεδίων που αποβλέπουν να θεσπίσουν ή να τροποποιήσουν τις ενισχύσεις, ώστε να δύναται να υποβάλει τις παρατηρήσεις της […]. Το ενδιαφερόμενο κράτος δεν δύναται να εφαρμόσει τα σχεδιαζόμενα μέτρα πριν η διαδικασία αυτή καταλήξει σε τελική απόφαση.»
   Κοινοποιώντας την εξαίρεση από τον φόρο CO2 επί του αερίου με την επιστολή της 9ης Μαρτίου 2007 του Νορβηγικού Υπουργείου Δημόσιας Διοίκησης και Μεταρρυθμίσεων, οι νορβηγικές αρχές εκπλήρωσαν την υποχρέωσή τους όσον αφορά την υποβολή κοινοποίησης. Οι νορβηγικές αρχές επιβεβαίωσαν επίσης ότι ο φόρος και οι φορολογικές απαλλαγές δεν έχουν ακόμη εφαρμοστεί.
   Η Αρχή μπορεί κατά συνέπεια να καταλήξει στο συμπέρασμα ότι οι νορβηγικές αρχές έχουν τηρήσει τις υποχρεώσεις τους σύμφωνα με το άρθρο 1 παράγραφος 3 του μέρους I του πρωτοκόλλου 3 της συμφωνίας περί εποπτείας και Δικαστηρίου.
   3.   Συμβατότητα της ενίσχυσης
   
   Μέτρα ενίσχυσης που προβλέπονται από το άρθρο 61 παράγραφος 1 της συμφωνίας για τον ΕΟΧ είναι ασυμβίβαστα με τη λειτουργία της συμφωνίας ΕΟΧ, εκτός εάν εμπίπτουν σε παρέκκλιση βάσει του άρθρου 61 παράγραφος 2 ή 3 της συμφωνίας για τον ΕΟΧ. Το άρθρο 61 παράγραφος 3 στοιχείο γ) της συμφωνίας για τον ΕΟΧ ορίζει ότι δύναται να θεωρηθούν συμβιβάσιμες με τη λειτουργία της συμφωνίας οι ενισχύσεις που προορίζονται για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον.
   Μετά την απόφαση κίνησης της επίσημης διαδικασίας έρευνας για το συγκεκριμένο μέτρο, η Αρχή εξέδωσε νέες κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος (24) βάσει του άρθρου 61 παράγραφος 3 στοιχείο γ). Σύμφωνα με την παράγραφο 204 των κατευθυντήριων γραμμών, η Αρχή θα εφαρμόζει τις νέες κατευθυντήριες γραμμές σε όλα τα κοινοποιούμενα μέτρα για τα οποία καλείται να λάβει απόφαση μετά την έκδοση των κατευθυντήριων γραμμών, ακόμη και εάν τα σχέδια έχουν κοινοποιηθεί πριν τη δημοσίευσή τους.
   Σύμφωνα με τις περιβαλλοντικές κατευθυντήριες γραμμές, ενισχύσεις με τη μορφή εκπτώσεων ή απαλλαγών από περιβαλλοντικούς φόρους μπορούν να θεωρηθούν συμβιβάσιμες με τη λειτουργία της συμφωνίας για τον ΕΟΧ, υπό τον όρο ότι οι εκπτώσεις ή απαλλαγές: i) συμβάλλουν τουλάχιστον έμμεσα στη βελτίωση του επιπέδου περιβαλλοντικής προστασίας· ii) δεν υπονομεύουν τον γενικότερο επιδιωκόμενο στόχο, και iii) στην περίπτωση φόρων που έχουν εναρμονιστεί εντός της Ευρωπαϊκής Κοινότητας, ιδιαίτερα αυτών που έχουν εναρμονιστεί με την οδηγία 2003/96/ΕΚ σχετικά με τη φορολογία των ενεργειακών προϊόντων και της ηλεκτρικής ενέργειας (η οδηγία φορολογίας της ενέργειας) (25), συμβιβάζονται με τις αρχές της σχετικής κοινοτικής νομοθεσίας και τηρούν τα όρια και τους όρους που αυτή προβλέπει (26).
   
               i)
            
            
               Βελτιώνει η φορολογική μείωση/απαλλαγή την περιβαλλοντική προστασία; και,
            
         
               ii)
            
            
               Υπονομεύει η φορολογική μείωση/απαλλαγή τον γενικότερο στόχο του φόρου;
            
         Μολονότι δεν είναι άμεσα προφανές με ποιον τρόπο μια μείωση του ενεργειακού φόρου θα βελτίωνε την περιβαλλοντική προστασία ή θα ήταν σύμφωνη με τον γενικότερο στόχο του φόρου, οι περιβαλλοντικές κατευθυντήριες γραμμές ορίζουν ότι η δυνατότητα παρέκκλισης από περιβαλλοντικούς φόρους για ορισμένους τομείς ή ομίλους επιχειρήσεων μπορεί να επιτρέψει στιες εθνικές αρχές να διατηρήσουν ένα υψηλότερο επίπεδο περιβαλλοντικού φόρου γενικότερα. Αυτό μπορεί να συμβάλει στην εσωτερίκευση του κόστους των περιβαλλοντικών ζημιών και να αποτελέσει περαιτέρω κίνητρο για τη βελτίωση της περιβαλλοντικής προστασίας (27).
   Ωστόσο, η Αρχή ανησυχεί μήπως μια συνολική απαλλαγή από τον φόρο ενέργειας δεν ανταποκρίνεται στα σχετικά κριτήρια, παρά το ότι ενδέχεται να επιτρέπει την επιβολή υψηλότερων επιπέδων φορολογίας σε άλλες πηγές ενέργειας. Για τον λόγο αυτό, η Αρχή κρίνει ότι οι απαντήσεις στα συγκεκριμένα ερωτήματα σχετίζονται σε κάποιο βαθμό με το εάν τηρούνται οι αρχές που περιλαμβάνονται στην οδηγία για τη φορολογία της ενέργειας (28).
   
               iii)
            
            
               Αντιστοιχεί ο φόρος σε φόρο που έχει εναρμονιστεί από την οδηγία φορολογίας της ενέργειας, και εάν ναι, τηρούνται οι αρχές της οδηγίας;
            
         Όπως αναφέρεται στην παράγραφο 10 των κατευθυντήριων γραμμών της Αρχής για τις περιβαλλοντικές ενισχύσεις, μολονότι η οδηγία για τη φορολογία της ενέργειας δεν έχει ακόμη ενσωματωθεί στη συμφωνία για τον ΕΟΧ, προκειμένου να εξασφαλιστεί η ομοιόμορφη εφαρμογή των διατάξεων για τις κρατικές ενισχύσεις και η ύπαρξη ίσων όρων ανταγωνισμού σε όλο τον ΕΟΧ, η Αρχή θα εφαρμόζει γενικά τα ίδια σημεία αναφοράς με αυτά των κοινοτικών κατευθυντήριων γραμμών για να εκτιμήσει τη συμβατότητα περιβαλλοντικών ενισχύσεων με τη λειτουργία της συμφωνίας για τον ΕΟΧ (29).
   Σύμφωνα με το σημείο 153 των κατευθυντήριων γραμμών (της Αρχής) για τις περιβαλλοντικές ενισχύσεις, οι ενισχύσεις με τη μορφή εκπτώσεων ή απαλλαγών από εναρμονισμένους περιβαλλοντικούς φόρους θεωρείται ότι συμβιβάζονται με τη λειτουργία της συμφωνίας για τον ΕΟΧ για δεκαετή περίοδο, εφόσον οι δικαιούχοι καταβάλλουν τουλάχιστον τον ελάχιστο κοινοτικό φόρο που θεσπίζει η εφαρμοστέα οδηγία. Ο φόρος CO2 επιβάλλεται στη χρήση προϊόντων και, τουλάχιστον εν μέρει, αποτελεί αντικείμενο κοινοτικής εναρμόνισης βάσει της οδηγίας φορολογίας της ενέργειας. Σύμφωνα με το άρθρο 17 παράγραφος 1 της οδηγίας φορολογίας της ενέργειας, φόροι στην κατανάλωση της ενέργειας μπορούν σε ορισμένες περιπτώσεις να μειωθούν στα ελάχιστα επίπεδα που ορίζει η οδηγία. Τα ελάχιστα επίπεδα είναι επί του παρόντας 41 ευρώ ανά 1 000 kg για το LPG και 0,3 ευρώ ανά gigajoule για το φυσικό αέριο (βιομηχανική/εμπορική χρήση).
   Στην προκειμένη περίπτωση δεν καταβάλλεται φόρος στη χρησιμοποίηση φυσικού αερίου και LPG για σκοπούς άλλους εκτός από τη θέρμανση κτιρίων και κατά συνέπεια δεν τηρούνται τα ελάχιστα κοινοτικά επίπεδα φορολογίας της ενέργειας (30). Η μόνη διάταξη στην οδηγία για τη φορολογία της ενέργειας που προβλέπει μηδενικό φόρο είναι το άρθρο 17 παράγραφος 2. Το άρθρο αυτό ισχύει μόνο για φοροαπαλλαγές που χορηγούνται σε ενεργειοβόρες επιχειρήσεις (31) (υπό τους όρους του άρθρου 17 παράγραφος 4). Η κοινοποιηθείσα απαλλαγή δεν περιορίζεται μόνο στους εν λόγω χρήστες.
   Για τους λόγους αυτούς, η Αρχή κρίνει ότι η φοροαπαλλαγή δεν ανταποκρίνεται στα κριτήρια για τις φοροαπαλλαγές που περιλαμβάνονται στην οδηγία για τη φορολογία της ενέργειας και ως εκ τούτου δεν μπορεί να θεωρηθεί συμβιβάσιμη με τη συμφωνία για τον ΕΟΧ βάσει του σημείου 153 των κατευθυντήριων γραμμών για τις περιβαλλοντικές ενισχύσεις.
   Σύμφωνα με το σημείο 154 των κατευθυντήριων γραμμών για τις περιβαλλοντικές ενισχύσεις, οι ενισχύσεις με τη μορφή εκπτώσεων ή απαλλαγών από εναρμονισμένους περιβαλλοντικούς φόρους διαφορετικούς από αυτούς που αναφέρονται στο σημείο 153 (στην προκειμένη περίπτωση πρόκειται για απαλλαγές που είναι χαμηλότερες από το κοινοτικό ελάχιστο φορολογικό επίπεδο, και σε κάποιο βαθμό, φόροι που δεν καλύπτονται από την κοινοτική νομοθεσία), θεωρείται ότι συμβιβάζονται με τη λειτουργία της συμφωνίας για τον ΕΟΧ για δεκαετή περίοδο, εφόσον πληρούνται οι όροι που προβλέπονται στα σημεία 155 έως 159 των κατευθυντήριων γραμμών. Αυτοί απαιτούν περαιτέρω ανάλυση της αναγκαιότητας και της αναλογικότητας της ενίσχυσης.
   Σύμφωνα με το σημείο 158 των κατευθυντήριων γραμμών για τις περιβαλλοντικές ενισχύσεις, η Αρχή ενδέχεται να θεωρήσει αναγκαία την ενίσχυση, εφόσον πληρούνται σωρευτικά οι ακόλουθοι όροι: 1) η επιλογή των δικαιούχων πρέπει να πραγματοποιείται βάσει αντικειμενικών και διαφανών κριτηρίων και η ενίσχυση πρέπει να χορηγείται καταρχήν με τον ίδιο τρόπο σε όλους τους ανταγωνιστές του ίδιου τομέα/της σχετικής αγοράς εφόσον βρίσκονται στην ίδια πραγματική κατάσταση· 2) ο περιβαλλοντικός φόρος χωρίς έκπτωση πρέπει να έχει ως αποτέλεσμα σημαντική αύξηση του κόστους παραγωγής και εάν ναι· 3) η αύξηση δεν μπορεί να μετακυλήσει στους καταναλωτές χωρίς σημαντική μείωση των πωλήσεων. Στην προκειμένη περίπτωση, δεδομένου ότι οι νορβηγικές αρχές δήλωσαν ότι η πρόθεσή τους όσον αφορά την επέκταση του φόρου στο φυσικό αέριο και το LPG ήταν να φορολογήσουν τη θέρμανση, ώστε να προωθήσουν εναλλακτικές λύσεις φιλικότερες προς το περιβάλλον, η Αρχή αμφιβάλλει εάν οι δικαιούχοι (δηλαδή οι επιχειρήσεις που χρησιμοποιούν φυσικό αέριο και LPG για μη θερμαντικούς σκοπούς) επιλέχθηκαν πραγματικά βάσει αντικειμενικών και διαφανών κριτηρίων. Σε κάθε περίπτωση, η Αρχή δεν έλαβε πληροφορίες σχετικά με το βαθμό στον οποίο ο φόρος CO2 οδηγεί σε σημαντικές μειώσεις του κόστους που δεν μπορούν να μετακυλήσουν στους καταναλωτές, και ως εκ τούτου αμφιβάλλει για την αναγκαιότητα της ενίσχυσης. Ως εκ τούτου, η Αρχή δεν διαθέτει αποδεικτικά στοιχεία (για παράδειγμα, μέσω προβολών μιας ενδεχόμενης μείωσης των κύκλων εργασιών ή των μεριδίων αγοράς), που θα της επέτρεπαν να καταλήξει στο συμπέρασμα ότι η απαλλαγή είναι απαραίτητη, διότι η αύξηση του φόρου δεν θα μπορούσε να μετακυλήσει στους καταναλωτές χωρίς να οδηγήσει σε σημαντικές μειώσεις των πωλήσεων.
   Όσον αφορά την αναλογικότητα της ενίσχυσης, κάθε δικαιούχος θα πρέπει (σύμφωνα με το σημείο 159 των κατευθυντήριων γραμμών) να πληροί τα ακόλουθα κριτήρια: 1) καταβάλλει ένα μέρος του εθνικού φόρου που να αντιστοιχεί γενικότερα στις περιβαλλοντικές επιδόσεις κάθε μεμονωμένου δικαιούχου σε σύγκριση με τις επιδόσεις της βέλτιστης τεχνικής που εφαρμόζεται εντός του ΕΟΧ (τους δικαιούχους που έχουν το μεγαλύτερο όφελος από έκπτωση η οποία αντιστοιχεί στην αύξηση του κόστους παραγωγής λόγω του φόρου εφαρμόζοντας την τεχνική με τη βέλτιστη απόδοση και εφόσον το κόστος δεν μπορεί να μετακυλήσει στους πελάτες)· 2) καταβάλλει το 20 % τουλάχιστον του εθνικού φόρου, εκτός εάν μπορεί να δικαιολογηθεί χαμηλότερο ποσοστό λόγω περιορισμένης στρέβλωσης του ανταγωνισμού· ή 3) συνάπτει συμφωνία με το κράτος της ΕΖΕΣ, βάσει της οποίας δεσμεύεται να επιτύχει στόχους για την προστασία του περιβάλλοντος, οι οποίοι έχουν τα ίδια αποτελέσματα με την εφαρμογή των σημείων 1 ή 2 ή με το ελάχιστο κοινοτικό επίπεδο. Στην προκειμένη περίπτωση, η Αρχή δεν διαθέτει πληροφορίες σχετικά με τη βέλτιστη τεχνική, μολονότι είναι σαφές ότι δεν πρόκειται για απαίτηση του φορολογικού μέτρου. Ο όρος σχετικά με την υποχρέωση καταβολής του 20 % του εθνικού φόρου δεν αφορά το εξεταζόμενο θέμα, δεδομένου ότι αυτό θα αντιστοιχούσε οπωσδήποτε σε ποσό σημαντικά υψηλότερο των ελάχιστων επιπέδων που προβλέπει η οδηγία για τη φορολογία της ενέργειας. Τέλος, η Αρχή δεν διαθέτει πληροφορίες σχετικά με την ύπαρξη συμφωνιών με τις νορβηγικές αρχές που να επιτρέπουν την επίτευξη των ίδιων περιβαλλοντικών στόχων. Κατά συνέπεια, η Αρχή δεν κρίνει ότι η απαλλαγή είναι αναλογική.
   4.   Συμπέρασμα
   
   Ως εκ τούτου, η Αρχή αποφαίνεται ότι η απαλλαγή δεν αποδείχθηκε ότι είναι αναγκαία ή αναλογική και δεν συμβιβάζεται με τις κατευθυντήριες γραμμές της Αρχής για τις περιβαλλοντικές ενισχύσεις.
   Ωστόσο, η Αρχή δεν αποκλείει το ενδεχόμενο, σε ορισμένες περιπτώσεις, φορολογικές απαλλαγές πιο περιορισμένου χαρακτήρα να μπορούν να θεωρηθούν συμβιβάσιμες με τη συμφωνία για τον ΕΟΧ. Για παράδειγμα, απαλλαγές οι οποίες περιορίζονται σε επιχειρήσεις που υφίστανται καθαρές δαπάνες ως αποτέλεσμα της συμμετοχής τους στο νορβηγικό σύστημα εμπορίας δικαιωμάτων εκπομπών, και η έκτασή τους περιορίζεται στην κάλυψη των εν λόγω δαπανών, θα μπορούσαν σε ορισμένες περιπτώσεις να θεωρηθούν αναγκαίες και αναλογικές (32).
   Επιπλέον, απαλλαγές που συμβιβάζονται με την οδηγία φορολογίας της ενέργειας, περιορίζονται στα δέκα χρόνια, και οι δικαιούχοι τους καταβάλλουν τουλάχιστον το κοινοτικό ελάχιστο φορολογικό επίπεδο, μπορούν να εφαρμοστούν σύμφωνα με το άρθρο 25 του κανονισμού (ΕΚ) αριθ. 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ’ εφαρμογή των άρθρων 87 και 88 της συνθήκης (ο γενικός κανονισμός απαλλαγής κατά κατηγορία), (33) που έχει ενσωματωθεί στη συμφωνία για τον ΕΟΧ.
   Οι προτάσεις των νορβηγικών αρχών, ωστόσο, δεν προβλέπουν τέτοιους περιορισμούς, και ως εκ τούτου η Αρχή δεν εξέτασε περαιτέρω τις εν λόγω πιθανότητες. Ως εκ τούτου, η Αρχή καταλήγει στο συμπέρασμα ότι το μέτρο δεν συμβιβάζεται με τη συμφωνία για τον ΕΟΧ,
   ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Το μέτρο ενίσχυσης που σκοπεύουν να εφαρμόσουν οι νορβηγικές αρχές δεν συμβιβάζεται με τη λειτουργία της συμφωνίας για τον ΕΟΧ.
   Άρθρο 2
   Συνεπώς, το μέτρο ενίσχυσης δεν δύναται να εφαρμοστεί.
   Άρθρο 3
   Η παρούσα απόφαση απευθύνεται στο Βασίλειο της Νορβηγίας.
   Άρθρο 4
   Το κείμενο στην αγγλική γλώσσα είναι το μόνο αυθεντικό.
   
      Βρυξέλλες, 23 Ιουλίου 2009.
      
         
            Για την Εποπτεύουσα Αρχή της ΕΖΕΣ
         
         Per SANDERUD
         
            Πρόεδρος
         
         Kristján A. STEFÁNSSON
         
            Μέλος του Σώματος
         
      
   
   
      (1)  Εφεξής «η Αρχή».
   
      (2)  Εφεξής «η συμφωνία για τον ΕΟΧ».
   
      (3)  Εφεξής «η συμφωνία περί Εποπτείας και Δικαστηρίου».
   
      (4)  Εφεξής «το πρωτόκολλο 3».
   
      (5)  Κατευθυντήριες γραμμές για την εφαρμογή και ερμηνεία των άρθρων 61 και 62 της συμφωνίας για τον ΕΟΧ και του άρθρου 1 του πρωτοκόλλου 3 της συμφωνίας περί εποπτείας και Δικαστηρίου, που εγκρίθηκαν και εκδόθηκαν από την Αρχή στις 19 Ιανουαρίου 1994, δημοσιεύθηκαν στην 
         Επίσημη Εφημερίδα της Ευρωπαϊκής Ένωσης L 231 της 3.9.1994, σ. 1 και στο συμπλήρωμα ΕΟΧ αριθ. 32 της 3.9.1994, σ. 1 (εφεξής «κατευθυντήριες γραμμές για τις κρατικές ενισχύσεις»). Το επικαιροποιημένο κείμενο των κατευθυντήριων γραμμών για τις κρατικές ενισχύσεις δημοσιεύθηκε στον δικτυακό τόπο της Αρχής στην ακόλουθη διεύθυνση: http://www.eftasurv.int/state-aid/legal-framework/state-aid-guidelines/.
   
      (6)  Απόφαση αριθ. 195/04/COL της 14ης Ιουλίου 2004 που δημοσιεύθηκε στην ΕΕ L 139 της 25.5.2006, σ. 57 και στο συμπλήρωμα ΕΟΧ αριθ. 26 της 25.5.2006, σ. 1. Το επικαιροποιημένο κείμενο των κατευθυντήριων γραμμών για τις κρατικές ενισχύσεις δημοσιεύθηκε στον δικτυακό τόπο της Αρχής στην ακόλουθη διεύθυνση: http://www.eftasurv.int/state-aid/legal-framework/state-aid-guidelines/.
   
      (7)  Για περισσότερες λεπτομέρειες όσον αφορά την αλληλογραφία μεταξύ της Αρχής και των νορβηγικών αρχών, βλέπε την απόφαση της Αρχής σχετικά με την κίνηση της επίσημης διαδικασίας έρευνας.
   
      (8)  Δημοσιεύθηκε στην ΕΕ C 146 της 12.6.2008, σ. 12 και στο συμπλήρωμα ΕΟΧ αριθ. 32 της 12.6.2008, σ. 17.
   
      (9)  Αυτό και άλλα κείμενα της νορβηγικής νομοθεσίας στην παρούσα απόφαση έχουν μεταφραστεί από την Αρχή.
   
      (10)  Η δήλωση Soria Moria αποτελεί πολιτική δήλωση των τριών πολιτικών κομμάτων που συγκροτούν την τρέχουσα νορβηγική κυβέρνηση.
   
      (11)  Σε αντίθεση με τη θέρμανση κτιρίων.
   
      (12)  Ανεξάρτητη ένωση που σκοπό έχει να προωθήσει την ορθολογική χρησιμοποίηση της βιοενέργειας στη Νορβηγία url: www.nobio.no
   
      (13)  url: http://www.naturvern.no/engl/
   
      (14)  url: http://www.nu.no/english/
   
      (15)  url: http://www.zero.no/zero/view?set_language=en
   
      (16)  Συνεκδικασθείσες υποθέσεις E-5/04, E-6/04 και E-7/04 Fesil and Finnfjord, PIL και λοιποί και Νορβηγία κατά Εποπτεύουσας Αρχής ΕΖΕΣ [2005] Έκθεση του Δικαστηρίου της ΕΖΕΣ σ. 117.
   
      (17)  British Aggregates Association κατά Επιτροπής, απόφαση της 22ας Δεκεμβρίου 2008, υπόθεση C-487/06.
   
      (18)  Γνώμη που εκδόθηκε στις 17 Ιουλίου 2008, υπόθεση C-487/06.
   
      (19)  Σκέψη 100 της γνώμης.
   
      (20)  Υπόθεση C-143/99, Adria-Wien Pipeline GmbH, Wietersdorfer & Peggauer Zementwerke GmbH και Finanzlandesdirektion für Kärnten [2001], Συλλογή I-8365.
   
      (21)  Βλέπε υποσημείωση 20 για την αναφορά.
   
      (22)  Υπόθεση C-159/01 Κάτω χώρες κατά Επιτροπής [2004] Συλλογή I-4461, σκέψεις 43-47.
   
      (23)  Βλέπε από την άποψη αυτή υπόθεση 730/79 Phillip Morris κατά Επιτροπής [1989] Συλλογή 2671
   
   
      (24)  Αυτές οι κατευθυντήριες γραμμές αντιστοιχούν στις κατευθυντήριες γραμμές της Ευρωπαϊκής Κοινότητας σχετικά με τις κρατικές ενισχύσεις για την προστασία του περιβάλλοντος (ΕΕ C 82 της 1.4.2008, σ. 1).
   
      (25)  Το ελάχιστο επίπεδο φορολογίας που καθορίστηκε από την οδηγία 2003/96/ΕΚ του Συμβουλίου, της 27ης Οκτωβρίου 2003, περί αναδιάρθρωσης του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (ΕΕ L 283 της 31.10.2003, σ. 51), όπως τροποποιήθηκε τελευταία από:
   
      (26)  Βλέπε παραγράφους 151 και 152 των κατευθυντήριων γραμμών για τις περιβαλλοντικές ενισχύσεις. Βλέπε επίσης. παραγράφους 70 (15) και 10.
   
      (27)  Βλέπε παράγραφο 57 των κατευθυντήριων γραμμών για τις περιβαλλοντικές ενισχύσεις.
   
      (28)  Αρχή που έγινε πρόσφατα δεκτή από την Ευρωπαϊκή Επιτροπή στην υπόθεση N 22/08 της 19ης Μαΐου 2008, ΕΕ C 184 της 22.7.2008, σ. 6 σχετικά με τη Σουηδία και από την Αρχή στην απόφασή της αριθ. 502/08/COL για απαλλαγή από τον φόρο CO2 και μείωση του φορολογικού συντελεστή πετρελαίου (επίσης Νορβηγία).
   
      (29)  Η εκτίμηση της συμβατότητας των φοροαπαλλαγών βάσει των κοινοτικών κατευθυντήριων γραμμών σχετικά με τις ενισχύσεις για την προστασία του περιβάλλοντος (ΕΕ C 82 της 1.4.2008, σ. 1) βασίζεται στην τήρηση της οδηγίας φορολογίας της ενέργειας.
   
      (30)  Ωστόσο, η Αρχή τονίζει ότι αυτό δεν σημαίνει ότι το Βασίλειο της Νορβηγίας υποχρεούται να τηρεί κοινοτική νομοθεσία που δεν έχει εφαρμοστεί στη συμφωνία για τον ΕΟΧ, η αναφορά στην οδηγία φορολογίας της ενέργειας χρησιμεύει μόνο ως βάση για την εκτίμηση της συμβατότητας του μέτρου κρατικής ενίσχυσης με τη λειτουργία της συμφωνίας για τον ΕΟΧ βάσει του άρθρου 61 παράγραφος 3 της συμφωνίας.
   
      (31)  Όπως αυτές ορίζονται στο άρθρο 17 παράγραφος 1 στοιχείο α) της οδηγίας φορολογίας της ενέργειας.
   
      (32)  Βλέπε παράγραφο 58 της απόφασης της Επιτροπής στην υπόθεση 41/06 «Απαλλαγή από τον οφειλόμενο φόρο CO2 λόγω του κοινοτικού συστήματος εμπορίας εκπομπών-Δανία» (δεν έχει ακόμη δημοσιευθεί). Απαλλαγή αυτού του είδους θα απαιτούσε ξεχωριστή κοινοποίηση στην Αρχή.
   
      (33)  ΕΕ L 214 της 9.8.2008, σ. 3, που έχει ενσωματωθεί στο παράρτημα XV της συμφωνίας για τον ΕΟΧ με την απόφαση αριθ. 120/2008 (ΕΕ L 339 της 18.12.2008, σ. 111 και συμπλήρωμα ΕΟΧ αριθ. 79 της 18.12.2008, σ. 20), και ισχύει από τις 8.11.2008.